**Transkript odgovora predsjednika Vlade Crne Gore Mila Đukanovića na pitanje učesnika konferencije EBRD-a „Investiranje u Zapadni Balkan“**

London, 24.02.2014.

Da. To je teza koju sam saopštio i danas i koju u kontinuitetu zagovaram. Potpuno je jasno iz iskustva našeg regiona, i u daljoj i u novijoj istoriji, da je pitanje političke i bezbjednosne stabilnosti ključno pitanje. Takođe, imamo mnogo ubjedljivih dokaza koji govore u prilog tezi da naši instrumenti stabilnosti nijesu dovoljno pouzdani i da ih moramo ojačavati kroz integraciju. Ja zaista mislim da je potrebno pravilno detektovati otkuda ta naša sklonost da vrlo frekventno obnavljamo nestabilnost, da generišemo nestabilnost. Ono što je neko moje i životno i političko iskustvo je, da je definitivno ključni uzrok ekonomska nerazvijenost tog regiona. Zbog toga, liječiti pitanje političke stabilnosti, liječiti pitanje dinamike integracije, a ne zaći u ovaj uzrok, čini mi se da je negdje veoma površno improvizovanje politike. Kada govorimo o ekonomskom razvoju tog regiona, ustvrdio sam i tvrdim ponovo da su ključna pitanja - izgradnja saobraćajnih, energetskih, dakle ovih ključnih koridora koje ne može obaviti niti jedna zemlja iz regiona sama. Zato, ako žele da nam pomognu da mi zaista postanemo dio evropske i evro-atlantske savremene civilizacije, moraju nam pomoći tako da razriješimo ove skupe investicije koje predstavljaju usko grlo našeg ekonomskog, a onda i demokratskog razvoja. I u tom smislu je inicijativa gospodina Čakrabartija veoma dobrodošla, i ja očekujem da bi ona mogla generisati jedan ovakav životniji, akcioniji pristup od strane EU i multilateralnih finansijskih institucija da počnemo konkretno, ne pisanjem planova i strategija, nego konkretno rješavati pitanje saobraćajnih i energetskih koridora, da bi smo na temelju toga radili u kućama ono što svi moramo da uradimo, o čemu sam takođe govorio - realizacija strukturnih reformi, unapređenje poslovnog ambijenta, da bi se onda na tom temelju pokrenula preduzetnička inicijativa i da bi to postale zdrave i brzorastuće ekonomije i time sjutra organski dio razvijene evropske civilizacije 21.vijeka.